Αυγά μάτια με κρεμμύδια και πιπεριές
Πλούσιο πρωινό ή κυρίως γεύμα; Και τα δύο. Τα αυγά το έχουν αυτό. Ένα ευέλικτο πιάτο, πλούσιο σε γεύση, με υλικά που έχουμε όλοι στο σπίτι.
2 πιπεριές Φλωρίνης, 2 κρεμμύδια σε ροδέλες, 2 κουτ. σούπας ελαιόλαδο, αλάτι, φρεσκοτριμμένο πιπέρι, 4 αυγά, 120 γρ. φέτα, θρυμματισμένη με το χέρι, μαϊντανός, ψιλοκομμένος (αν έχουμε), 300 γρ. λουκάνικα, της αρεσκείας μας, κομμένα σε ροδέλες
Για τα αυγά μάτια με κρεμμύδια και πιπεριές, καθαρίζουμε και κόβουμε τις πιπεριές Φλωρίνης και τα κρεμμύδια σε ροδέλες.Σε μεγάλο αντικολλητικό τηγάνι σοτάρουμε τα λουκάνικα χωρίς να προσθέσουμε λάδι (θα βγάλουν αυτά το δικό τους λίπος) για 4-5', ή μέχρι να ροδίσουν και από τις δυο πλευρές. Ύστερα, τα αδειάζουμε σε ένα πιάτο με χαρτί κουζίνας για να στραγγίξουν.Προσθέτουμε το ελαιόλαδο στο τηγάνι, το ζεσταίνουμε και σοτάρουμε πρώτα τις πιπεριές για περίπου 2 λεπτά, σε μέτρια φωτιά, μέχρι να μαλακώσουν ελαφρώς. Με μια σπάτουλα τις σπρώχνουμε προς τις άκρες του τηγανιού και προσθέτουμε τα κρεμμύδια. Τα σοτάρουμε επίσης σε μέτρια φωτιά, μέχρι να αλλάξουν χρώμα και να μαλακώσουν κάπως.Αλατοπιπερώνουμε, ρίχνουμε στο τηγάνι τα αυγά και τα τηγανίζουμε σε μέτρια φωτιά μέχρι να γίνουν. Αλατοπιπερώνουμε και τα αυγά, ρίχνουμε και τη φέτα, περιμένουμε περίπου 1 λεπτό, να αρχίσει να λιώνει, πασπαλίζουμε με μαϊντανό και σερβίρουμε στα πιάτα.Συνοδεύουμε με: σαλάτα εποχής και ψωμί ή παξιμάδια.
Αυγά,Λουκάνικα